Добри Жотев
Папагал

chitanka.info

Вред по птичата държава

мене всеки ме познава —

чужди думи аз повтарях

и така си разговарях.

Но за тая занимавка

взеха ме на подигравка —

бил съм чужди думи крал,

бил съм глупав папагал!

Никак не ми беше леко

и от яд веднъж си рекох:

„Папагале, вземай книги

и набързо прочети ги!“

Взех и четох без умора

думите на умни хора.

Четох, четох и накрай

ги запомних, то се знай!

Тия думи заповтарях

и така си разговарях.

Думите пак чужди бяха,

но за тях не ми се смяха!

Не, напротив — оттогава

все нараства мойта слава —

бил съм много поумнял,

бил съм учен папагал!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.